秋空辭
作者：薛季宣
朝代：宋

paragraphs: 秋空浄無瑕，耿耿掛明月。
有人捉月試騰身，騰身直上黄金闕。
黄金宮闕高嵯峨，駢頭從目相誰何。
仙人顧之拍手笑，使我言語能多囉。
言語多囉還有考，天公何言固無口。
秦書趙史欺我哉，紫氣充庭是天道。
通明廣殿凝非雲，日月照曜如環循。
蝦蟆老鴉恣吞啖，我欲叱之神羊嗔。
夢中將謂天難知，夢回塵事故依依。
天大故能成變化，覺夢不勞評是非。